CCCIX.  Privilegium pro monasterio Tollensi.   (Anno 1148, Jul. 7.) [CAMPI,  Hist. di Piacenza,  I, 544.]
Author: Eugenius III

EUGENIUS episcopus, servus servorum Dei, dilectis filiis ALBERTO abbati de Tolla, ejusque fratribus, tam praesentibus quam futuris, regularem vitam professis in perpetuum.

Quoniam sine verae cultu religionis nec charitatis unitas potest subsistere, nec Deo gratum exhiberi servitium, expedit apostolicae auctoritati religiosas personas diligere, et religiosa loca, in quibus existunt, sedis apostolicae munimine confovere. Ideoque, dilecti in Domino filii, vestris justis postulationibus clementer annuimus, et monasterium de Tolla, in quo divino estis obsequio mancipati, sub beati Petri et nostra protectione suscipimus et praesentis scripti privilegio communimus, statuentes ut quascunque possessiones, quaecunque bona in praesentiarum juste et rationabiliter possidet, aut in futurum concessione pontificum, liberalitate regum vel principum, oblatione fidelium, seu etiam aliis justis modis, Deo propitio, poterit adipisci, firma vobis vestrisque successoribus, et illibata permaneant. In quibus haec propriis duximus exprimenda vocabulis: locum ipsum in quo praefatum monasterium situm est, cum parochia et omnibus pertinentiis suis; quidquid habetis apud castrum Arquatum, et ecclesiam de Mistriano cum parochia et omnibus pertinentiis suis, castrum de Lavernasco cum ecclesia ipsius loci, et parochia et caeteris pertinentiis suis; castellum novum cum ecclesia ejusdem loci et parochia, et omnibus pertinentiis suis; castellum de Spelunca, et ecclesiam ipsius loci cum parochia et omnibus pertinentiis suis; castellum de Molfaxi cum ecclesiis ejusdem loci et parochiis et aliis pertinentiis suis; locum Rugarli cum ecclesia ipsius loci, et parochia et omnibus pertinentiis suis; quidquid habetis apud Regianum cum omnibus pertinentiis suis: ecclesiam Sancti Dalmatii de Placentia cum parochia, et caeteris ad ipsam pertinentibus. Obeunte autem te, nunc ejusdem loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu vel fratrum pars consilii sanioris de suo, si potuerit idoneus inveniri, collegio, secundum Dei timorem et beati Benedicti Regulam, providerint eligendum. Chrisma, oleum sanctum, consecrationes altarium seu basilicarum, ordinationes clericorum vestrorum, qui ad sacros ordines fuerint promovendi, a Mediolanensi archiepiscopo gratis absque pravitate aliqua vobis praecipimus exhiberi. Sepulturam ipsius monasterii et omnium ejus ecclesiarum liberam esse concedimus, ut eorum devotioni, et extremae voluntati, qui se illic sepeliri deliberaverint, nisi forte excommunicati vel interdicti sint, nullus obsistat; salva tamen justitia ipsarum ecclesiarum, a quibus mortuorum corpora assumuntur. Decernimus ergo, ut nulli omnino hominum de his quae a nostris praedecessoribus, vel Italici regni regibus concessa sunt, nullo modo qualibet occasione, vel alicujus scriptionis titulo, in rebus vel in ipsius loci libertate aliquid possit auferre, vel minuere interdicentes per sanctae Romanae sedis auctoritatem episcopis Placentinae et Parmensis Ecclesiae in quarum dioecesi ipsum monasterium, vel res ipsae videntur consistere, aliisque omnibus tam vicinis quam procul constitutis, ut nullatenus aliquid quam proprio jure praesumant accipere, neque baptizandi parochianos suos, quos apparet in privilegiali instrumento in ipso monasterio olim concessum; vel decimas, quas ante possedistis, sibi vindicent. Si qua igitur in futurum ecclesiatica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem ecclesiae justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Eugenius Catholicae Ecclesiae episcopus subscripsi. Ego Ubaldus presb. cardinalis tit. Sanctae Praxedis subscripsi. Ego Aribertus presbyt. cardinalis tit. S. Anastasiae subscripsi. Ego Ubaldus presbyt. cardinalis tit. SS. Joannis et Pauli subscripsi. Ego Hugo presbyter cardinalis tituli in Lucina subscripsi. Ego Jordanus presb. card. tit. S. Susannae subsc. Ego Otto diaconus cardinalis S. Georgii ad Velum Aureum subscripsi. Ego Octavianus diaconus S. Nicolai in Carcere Tulliano subscripsi. Datum Cremonae per manum Guidonis sanctae Romanae Ecclesiae diaconi cardinalis et cancellarii, Non. Julii, indictione XI, Incarnationis Dominicae anno 1148, pontificatus domni Eugenii III papae anno IV.